РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број 06-2/270-21

25. јун 2021. године

Б е о г р а д

**ЗАПИСНИК**

**ДЕВЕТЕ СЕДНИЦЕ ОДБОРА ЗА ОБРАЗОВАЊЕ, НАУКУ,**

**ТЕХНОЛОШКИ РАЗВОЈ И ИНФОРМАТИЧКО ДРУШТВО,**

**ОДРЖАНЕ 23. ЈУНА 2021. ГОДИНЕ**

Седница је почела у 09.00 часова.

Седницом је председавао др Муамер Зукорлић, председник Одбора.

Седници су присуствовали чланови Одбора: проф. др Марко Атлагић, Милица Дачић, Невена Ђурић, Наташа Јовановић, доц. др Михаило Јокић, Нандор Киш, Владица Маричић, Милијана Сакић, Горан Спасојевић и Самира Ћосовић.

Седници су присуствовали и заменици чланова Одбора: Биљана Јаковљевић и Марина Рагуш.

Седници нису присуствовали Милош Банђур, Братислав Југовић, Живота Старчевић и проф. др Љубиша Стојмировић, као ни њихови заменици.

Седници су, на позив председника Одбора присуствовали и представници Министарства просвете, науке и технолошког развоја: Бранко Ружић, министар; проф. др Маријана Дукић, државни секретар и Бојан Тубић, помоћник министра.

Председник Одбора др Муамер Зукорлић, на почетку седнице је констатовао да постоји кворум за рад Одбора на Деветој седници одбора јер је седници присуствовало укупно 12 чланова и заменика чланова Одбора, од којих 11 са правом гласа и одлучивања.

Председник Одбора је предложио следећи дневни ред:

1. Разматрање Предлога закона о студентском организовању, у начелу, који је поднела Влада (05 Број: 011-5223/2021);
2. Разматрање Предлога закона о изменама и допунама Закона о високом образовању, у начелу који је поднела Влада (05 Број: 011-5221/2021).

Након предлагања Дневног реда, за реч се јавила народна посланица Марина Рагуш и предложила да се дневни ред допуни уношењем треће тачке дневног реда. Предлог Марине Рагуш је био да се под тачком 3. Дневног реда разматра организација јавног слушања Одбора на тему: „Дигитализација у Србији: отворени подаци и њихова употреба“.Такође, након Марине Рагуш, за реч се јавио са предлогом за измену и допуну дневног реда народни посланик Горан Спасојевић, да се под тачком разно разматра предлог Пододбора за омладину и спорт, у вези организације посета делегација Пододбора канцеларијама за младе на територији Републике Србије.

Председник Одбора др Муамер Зукорлић је прихватио предлог за измену и допуну Дневног реда народног посланика Марине Рагуш и предложио да се иницијатива за измену дневног реда народног посланика Горана Спасојевића додатно образложи у будућем периоду због могућих додатних финансијских трошкова и обављања потребних консултација са секретаријатом Народне скупштине. Председник Одбора др Муамер Зукорлић је наложио секретару Одбора да изради извештај о могућностима за реализацију предлога народног посланика Горана Спасојевића. Народни посланик Марина Рагуш је подржала став председника Одбора и објаснила да Пододбор за дигитализацију и информатичко друштво има финансијску подршку УНДП-а те да је проблем финансирања озбиљан и да је потребно обавити консултације са УНДП о могућностима финансирања предлога народног посланика Горана Спасојевића.

Председник Одбора је Предлог за измену и допуну дневног реда предложио за гласање народним посланицима – члановима и заменицима чланова Одбора. За прихватање Предлога за измену и допуну дневног реда гласало је 11 народних посланика, није било гласова против и уздржаних. Одбор је једногласно усвојио следећи:

**Д н е в н и р е д:**

1. Разматрање Предлога закона о студентском организовању, у начелу, који је поднела Влада (05 Број: 011-5223/2021);
2. Разматрање Предлога закона о изменама и допунама Закона о високом образовању, у начелу који је поднела Влада (05 Број: 011-5221/2021);
3. Организација јавног слушања Одбора за образовање, науку, технолошки развој и информатичко друштво на тему : „Дигитализација у Србији: отворени подаци и њихова употреба“.

Председник Одбора др Муамер Зукорлић је предложио спајање прве и друге тачке дневног реда и Одбор је прихватио ово спајање тачака, без гласања. Нагласио је да се ради о два важна закона на којима је темељно радило ресорно министарство.

ПРВА И ДРУГА ТАЧКА ДНЕВНОГ РЕДА: **Разматрање Предлога закона о студентском организовању, у начелу, који је поднела Влада (05 Број: 011-5223/2021) и разматрање Предлога закона о изменама и допунама Закона о високом образовању, у начелу који је поднела Влада (05 Број: 011-5221/2021)**

Министар Бранко Ружић је нагласио да се ради о два значајна закона, да се Министарство посветило унапређењу свих сегмената образовања, посебно високог образовања. Предлог закона о студентском организовању је био раније припремљен, Министарство је урадило финално нијансирање и доставило га у редовну скупштинску процедуру. Нагласио је да је студентско организовање увек било инкорпорирано у Закон о високом образовању, дефинисан је статус студената, дихотомија између облика студентског организовања: представничких тела и организација, како се формирају и шта је њихова улога.

Министар је истакао да је Предлог Закона о високом образовању битан јер је намера била да се изменама и допунама Закона односи на усклађивање са препорукама акредитационих тела у европској асоцијацији. То је главни стуб измена и допуна.

Нагласио је да је о предлогу спроведена јавна расправа, сви битни фактори су узели учешће и спроведена је он лине распава у ванредним околностима и током ње је било конструктивних предлога.

Друга битна тачка, нагласио је министар, која унапређује и дефинише оквир теолошког образовања у РС и објаснио да је Министарство дошло до одрживог предлога да унапреди овај сегмент образовања.

Такође, Предлог закона, како је министар Бранко Ружић оценио садржи и питања која се односе на битни реформски искорак који се тиче увођења државне матуре. Цео процес се спроводи у сарадњи са Европском унијом. Она има сертификациони и верификациони део који не може да се уведе без високошколских установа. Министар је нагласио да такође важно да се студенти који су започели студије по прописима до септембра 2005. године продужавају за још једну годину своје студирање.

Министар је нагласио да је најзначајнија тема акредитационог тела и похвалио Радну групу која је радила измене допуне и закона.

Председник Одбора је ставио на дискусију обе тачке дневног реда.

Први се за реч на седници Одбора јавио Михаило Јокић, народни посланик. Он је ставио примедбе на члан 93. Предлога закона, који се тиче избора у органе високошколске уставио. Јокић је навео да члан 93. не би требао да буде део Предлога закона. Друга примедба се односила на члан 11. тачка 1. која се односи на тзв. „истакнуте професоре“ и отворио питање критеријума за избор истакнутих професора. Трећа примедба се тиче Националног тела за акредитацију и обезбеђење квалитета у високом образовању. Народни посланик је предложио реч „провера“ уместо речи „обезбеђење“.

Реч је затим добио Владица Маричић, народни посланик, који је изразио задовољство због Предлога закона о студентском огранизовању, пре свега због чињенице да никада у последњих двадесет година није донет. Нагласио је да студенти траже да се овакав закон усвоји и да до сада није постојала законска потпора изузев у два члана Закона о високом образовању. До сада су многе студентске организације политичке деловале у друштву а није било доприноса развоју високог образовања. Владица Маричић је приметио у члану 12. став 11. који указује на став 9. претходног члана грешком уместо да указује на став 8. истог члана. Упозорио је да је потребно да престану важе одредбе члана 65. ставови 2. и 3 који се тичу учешћа студената у стручним органима. Нагласио је да би у примени могло да буде одређених проблема у области студентског организовања, као и да би требало предупредити накнадна тумачења лица у високошколским установама. Такође, посланик је нагласио да постоје проблеми у несагласности Закона о студентском и ученичком стандарду и Предлога закона о студентском организовању, посебно у делу који се односи на финансирање тзв. удружења студената. Посланик Маричић је такође изразио интерес за измену предмета дефинисања закона и за увођење учешћа студената у студентским организацијама и студентским представничким телима.

Наташа Јовановић, народни посланик је изразила задовољство због подношења Предлога о изменама и допунама Закона о високог образовања. Сматра да је важна измена, да се дефинише Национално акредитационо тело. Поставила је питање да ли образовање тела представља полазну основу за касније рангирање факултета у нашој земљи и увођење реда у овој области.

После Наташе Јовановић за реч се јавила Марина Рагуш. Народни посланик Марина Рагуш је поставила питање временског лимитирања продужавања процеса образовања лица која су уписала факултете по прописима до 2005. године и питала зашто се сваке године то продужава уместо да се омогући грађанима да студирају колико желе. Нагласила је да се болоњски процес заснива на сакупљању бодова и да је та тема врло битна. Апеловала је на Министарство да се грађанима омогући да заврше студије кад год желе јер имају право по Уставу на образовање. Тиме се ствара хистерична ситуација, незадовољство студената и проблеми који се тичу стимулације образовања. Упозорила је да је атмосфера међу студентима јако лоша о питању о коме она говори, и да треба апеловати да се члан 48. Предлога закона коригује.

Марко Атлагић, заменик председника Одбора је предложио да се усвоје предложени закони и нагласио да постоји сукоб који се тиче педагогије. Напоменуо је да је потребно да се стимулишу студенти и да је расправа потребна и на седницама одбора и у самом Министарству.

За реч се јавио министар Бранко Ружић. Навео је да су предлози конструктивни и да ће државна секретарка изнети предлоге. Одговорио је на предлог Марине Рагуш и Марка Атлагића, и поставио питање педагошког одговора и импулса за студенте. Министар се сложио да постоји аргументација за и против предлога Марине Рагуш. Одговарајући на изнето мишљење посланика Јокића напоменуо је да законодавна регулатива треба да буде рефлексија реалности. Министар је напоменуо да није интенција да се управља и руководи установом већ да се продужење радног односа тиче квалитета наставе и менторства. Министар је навео да мисли да у том сегменту неће бити проблема у примени тог члана Предлога закона о високом образовању. Замолио је Маријану Дукић Мијатовић да одговори на питање посланика Маричића.

Маријана Дукић Мијатовић, државна секретарка је најпре одговорила посланику Јокићу. Навела је да аутентично тумачење донето и да је акценат на настави и на менторству. Циљ је да се разлучи зашто продужавати радни однос. Министарство је после доношења аутентичног тумачења кренуло у примену и постојали су велики отпори јер се тумачење мора поштовати. Постоји проблем и са међународном заједницом јер се треба држати курса који омогућава правну сигурност. Истакнути професори се оцењују према индексу компетентности, према цитираности и броју научних, педагошких и пројектних резултата и сасвим је сигурно да ће најбољи кандидати проћи. У вези Националног акредитационог тела, циљ је био да буде формулација „обезбеђење квалитета“, а не само провера, и циљ је да се дође до жељеног квалитета кроз развој, синергију, комуникације и слично. Агенције раде на том принципу, Министарство ће имати Комисију за акредитацију и Жалбену комисију у оквиру једне агенције. Када је реч о предлогу посланика Маричића, државна секретарка је напоменула да је лекс специјалис решење и да има рестриктивно деловање. Оценила је да је предлог посланика Маричића питање правне редакције текста. ЕНКВА, према Стратегији развоја образовања до 2030. године, треба да омогући да се створи оквир за примену Закона и стратегије. Тржиште диплома треба да обезбеди оквир за касније рангирање универзитета јер се уводи јединствени образовни број. Тржиште диплома ће показати где дипломци започињу своје каријере а видимо да се бројни људи запошљавају у јавном сектору. Државна секретарка је напоменула да Министарство има добру сарадњу са КОНУС-ом и постоји тенденција да се рок образовања орочи на број година (пет година). Студенти треба да се определе који вид образовања желе: редовни, рад уз студије и слично. Напоменула је да постоји мобилност и да је потребна већа умреженост. Уставна права, према речима државне секретарке нису укинута и студенти могу да наставе да студирају по старом програму.

Председник Одбора је нагласио да се у догледно време направи јавно слушање на изнете теме, а пре свега на тему продужавања раније запчетог образовања и питања која су покренута у вези са овом темом. Председник Одбора је напоменуо да је потребно да представници Министарсва погледају техничке сугестије и потенцирао да, када је реч о продужавању радног односа и правима учешћа у органима управљања, да Одбор треба да буде на становишту која су раније заузета. Нагласио је да се тиме обесмишљава ауторитет и кредибилитет парламента, и да овде нису промењене околности и иако имамо већину, напоменуо је, ми не смемо да мењамо раније донете одлуке и тумачења.

Председник Одбора је предложио гласање о оба Предлога Закона.

За прихватање Предлога закона по тачки један гласало је 12 посланика, у начелу.

За прихватање Предлога закона по тачки два, гласало је 12 посланика, у начелу.

ТРЕЋА ТАЧКА ДНЕВНОГ РЕДА**: Организација јавног слушања Одбора за образовање, науку, технолошки развој и информатичко друштво на тему : „Дигитализација у Србији: отворени подаци и њихова употреба“**

Народни посланик Марина Рагуш, председница Пододбора за дигитализацију и информатичко друштво обавестила је Одбор и присутне чланове и заменике чланова Одбора да је пре седнице Одбора одржана седница Пододбора и да је предложено да се у оквиру сарадње са УНДП и Канцеларијом за електронску управу и информационе технологије одржи јавно слушање Одбора на тему „Дигитализација у Србији: отворени подаци“. Напоменула је да се предлаже одбору да донесе Одлуку о организацији јавног слушања 9. јуна 2021. године у Дому Народне скупштине. Председник Одбора др Муамер Зукорлић је након обавештења и објашњења ставио на гласање Предлог Одлуке о организацији јавног слушања.

За прихватање Одлуке о организацији јавног слушања гласало је 12 посланика.

Седница је завршена у 09.50 часова.

Седница је тонски снимана.

СЕКРЕТАР ЗАМЕНИК

ПРЕДСЕДНИКА ОДБОРА

Драган Луковић проф. др Марко Атлагић